Dagen før efterårsferien er notorisk set kendt for at være den helt store motionsdag for landets folkeskoler. Det er imidlertid ikke alle folkeskoleelever, der er en del af traditionen. På Hjørringskolen, der er en sammenslutning mellem flere specialskoler i Hjørring, afholder de deres egen motionsdag. Fredag fik Noah Iversen og Simon Ingvartsen, der til dagligt går i niende klasse, derfor mulighed for at opleve motionsdagen, hvor de tunge lærebøger er byttet ud med løbesko. For Noah Iversen er det første gang, at han deltager. Skolekammeraten Simon Ingvartsen er derimod lidt mere velkendt med konceptet, da han også var med i 2019. - Det var spændende. Jeg havde faktisk aldrig prøvet sådan noget før. Dengang var jeg i dårlig form, og det var rigtig hårdt, siger han. Fællesskab er i fokus Dagen er arrangeret af flere årsager - Vi er en stor organisation med forskellige afdelinger inden for specialklasserækkerne, og vi vil gerne skabe noget fællesskab på tværs af de her klasser, fortæller Lotte Storgaard, der er lærer på Hjørringskolen. Udover det har skolen også fokus på, at eleverne får rørt sig. Idrætsdagen startede kl. 8.45 i den store skolegård på Norgesvej i Hjørring. Først med fællesopvarmning og derefter skulle eleverne ud på en minitriatlon. Trods strabadserne var de to elever fortrøstningsfulde forud for starten. - Vi har ikke rigtig trænet op, men vi har tidligere cyklet til Paris, så vi håber, at formen rækker, siger Noah Iversen. Efter minitriathlonen kan eleverne se frem til medaljer og sandwiches.
Motion og fællesskab er fredag på skoleskemaet på Hjørringskolen.